ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ σχετικά με την αίτηση εξουσιοδότησης που υπέβαλε η Γαλλία, σύμφωνα με τη διαδικασία που προβλέπει το άρθρο 8, παράγραφος 4 της οδηγίας 92/81/ΕΟΚ για την εφαρμογή διαφοροποιημένου συντελεστή ειδικού φόρου κατανάλωσης στο πετρέλαιο ντίζελ που χρησιμοποιούν τα οχήματα επαγγελματικής χρήσεως

1. ΥΠΟΒΟΛΗ ΤΗΣ ΑΙΤΗΣΗΣ

Στις 12 Μαρτίου 2001, με την απόφασή του 2001/224/ΕΚ [1], το Συμβούλιο εξουσιοδότησε τη Γαλλία να εφαρμόσει διαφοροποιημένο ειδικό φόρο κατανάλωσης στο πετρέλαιο ντίζελ που χρησιμοποιούν τα οχήματα επαγγελματικής χρήσεως, σύμφωνα με το άρθρο 8, παράγραφος 4, της οδηγίας 92/81/ΕΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [2]. Αυτή η εξουσιοδότηση ίσχυε για την περίοδο από 1ης Ιανουαρίου 2001 έως τις 31 Δεκεμβρίου 2002.

[1] ΕΕ L 84 της 23.3.2001.

[2] ΕΕ L 316 της 31.10.1992, σ. 12. Οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ. 46).

Με επιστολή της 8ης Νοεμβρίου 2002, σύμφωνα με το άρθρο 8, παράγραφος 4 της προαναφερόμενης οδηγίας, οι γαλλικές αρχές ενημέρωσαν την Επιτροπή ότι επιθυμούν να παρατείνουν μέχρι τις 31 Δεκεμβρίου 2008 την ισχύ του άρθρου 2 της απόφασης 2001/224/ΕΚ του Συμβουλίου της 12ης Μαρτίου 2001 που εξουσιοδοτεί τη Γαλλία να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ που χρησιμοποιούν τα οχήματα επαγγελματικής χρήσεως.

Η Επιτροπή, εκτιμώντας ότι δεν της είχαν κοινοποιηθεί όλες οι κατάλληλες ή αναγκαίες πληροφορίες, ζήτησε συμπληρωματικά στοιχεία με επιστολή της 5ης Δεκεμβρίου 2002, από τις γαλλικές αρχές για να διευκρινίσει ορισμένες πτυχές της προβλεπόμενης νομοθεσίας. Η Γαλλία απάντησε σ'αυτήν την επιστολή στις 3 Ιανουαρίου 2003.

Τα άλλα κράτη μέλη ενημερώθηκαν για την αίτηση των γαλλικών αρχών στις 23 Ιανουαρίου 2003.

Το μέτρο αποσκοπεί στο να χορηγήσει μερική επιστροφή του ειδικού φόρου κατανάλωσης που εφαρμόζεται στο πετρέλαιο ντίζελ εντός του ορίου της εξαμηνιαίας ποσόστωσης, στις επιχειρήσεις οδικών μεταφορών εμπορευμάτων που είναι εγκατεστημένοι στην Ευρωπαϊκή Κοινότητα, για τις αγορές τους πετρελαίου ντίζελ στη Γαλλία. Τα επιλέξιμα οχήματα είναι τα οχήματα επαγγελματικής χρήσεως που προορίζονται για τη μεταφορά εμπορευμάτων, τα οποία είναι καταχωρημένα στο μητρώο κυκλοφορίας μιας από τις χώρες της Ευρωπαϊκής Κοινότητας και των οποίων το συνολικό βάρος με φορτίο είναι υψηλότερο των 7,5 τόνων. Η ποσόστωση που δίνει δικαίωμα στην επιστροφή έχει καθοριστεί σε 20.000 λίτρα ανά εξάμηνο. Το ύψος της επιστροφής που χορηγείται, θα καθοριστεί για την περίοδο 2003/2004 σε 21,3 ευρώ για 1000 λίτρα πετρελαίου ντίζελ.

Γαλλικές και κοινοτικές επιχειρήσεις έχουν πράγματι επωφεληθεί από επιστροφή δασμού.

Η παρούσα αίτηση δεν αφορά το πετρέλαιο ντίζελ που καταναλώνεται για τις μεταφορές επιβατών.

Οι γαλλικές αρχές θεωρούν ότι το εν λόγω μέτρο είναι εντελώς σύμφωνο με την πρόταση οδηγίας για το πετρέλαιο ντίζελ για τις οδικές μεταφορές στόχος της οποίας είναι να εισάγει εναρμονισμένη νομοθεσία για το πετρέλαιο ντίζελ επαγγελματικής χρήσεως.

2. ΑΞΙΟΛΟΓΗΣΗ ΑΠΌ ΤΗΝ ΕΠΙΤΡΟΠΉ

Σύμφωνα με το άρθρο 8, παράγραφος 4, της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

Στις 15 Νοεμβρίου 2000, η Επιτροπή ενέκρινε πρόταση απόφασης του Συμβουλίου [3] που εξουσιοδοτεί τη Γαλλία να παρατείνει για περίοδο δύο ετών, χωρίς άλλη δυνατότητα μεταγενέστερης παράτασης μετά τις 31 Δεκεμβρίου 2002, την παρέκκλιση σχετικά με τις μειώσεις ειδικών φόρων κατανάλωσης στο πετρέλαιο ντίζελ που χρησιμοποιούν τα οχήματα επαγγελματικής χρήσεως και οι οδικοί μεταφορείς, με την επιφύλαξη της εφαρμογής των κανόνων σχετικά με τις κρατικές ενισχύσεις.

[3] COM(2000) 678 τελικό.

Στο άρθρο 2 της απόφασης 2001/224/ΕΚ της 12.03.2001, το Συμβούλιο εξουσιοδότησε τη Γαλλία να εφαρμόσει, μέχρι τις 31 Δεκεμβρίου 2002, διαφοροποιημένο συντελεστή ειδικών φόρων κατανάλωσης στο πετρέλαιο ντίζελ που χρησιμοποιούν τα οχήματα επαγγελματικής χρήσεως, υπό τον όρο ότι αυτοί οι διαφοροποιημένοι συντελεστές τηρούν τις υποχρεώσεις που απορρέουν από την οδηγία 92/82/ΕΚ [4], και ειδικότερα τους ελάχιστους συντελεστές ειδικών φόρων κατανάλωσης που καθορίζονται στο άρθρο 5 της εν λόγω οδηγίας. Η Επιτροπή έκανε την ακόλουθη εγγραφή στα πρακτικά της απόφασης του Συμβουλίου:

[4] ΕΕ L 316 της 31.10.1992, σ. 19. Οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ. 46).

"Η Επιτροπή θεωρεί ότι τα φορολογικά μέτρα υπέρ του τομέα οδικών μεταφορών και ειδικότερα η παράτασή τους δεν συμφωνούν πλήρως με τους στόχους των κοινοτικών πολιτικών σε θέματα περιβάλλοντος, μεταφορών και ενέργειας. Επομένως δεν προτίθεται να προτείνει την περαιτέρω παράταση των παρεκκλίσεων υπέρ των οδικών μεταφορέων, πέραν του έτους 2002".

Κατόπιν αιτήσεως της Γαλλίας, το Συμβούλιο δήλωσε στις 3 Μαΐου 2002 ότι τα μέτρα επιστροφής των ειδικών φόρων κατανάλωσης υπέρ των οδικών μεταφορέων συμφωνούν με την κοινή αγορά [5]. Με βάση το άρθρο 2 της απόφασης 2001/224/ΕΚ, η απόφαση συμβατότητας που εγκρίθηκε από το Συμβούλιο περιορίζεται χρονικά στις 31 Δεκεμβρίου 2002.

[5] Απόφαση 2002/363/ΕΚ του Συμβουλίου της 3ης Μαΐου 2002 για τη χορήγηση από τη γαλλική κυβέρνηση ενίσχυσης υπέρ επιχειρήσεων οδικών μεταφορών (ΕΕ L 131 της 16.5.2002, σ.15).

Εξάλλου, οι γαλλικές αρχές δεν έχουν ακόμη κοινοποιήσει στην Επιτροπή το σχέδιο ενίσχυσης σχετικά με την υπό εξέταση αίτηση. Εντούτοις, η Επιτροπή θεωρεί ότι πρέπει να γίνει ανάλυση υπό το φως των άρθρων 87 και 88 της συνθήκης ΕΚ για να αποφανθεί αν το μέτρο είναι κρατική ενίσχυση και την ενδεχόμενη συμβατότητά του με την κοινή αγορά. Η Επιτροπή θεωρεί ότι η έγκριση της οδηγίας για τη φορολόγηση ενεργειακών προϊόντων, χωρίς να απαλλάσσεται η Γαλλία από την υποχρέωσή της κοινοποίησης του σχεδίου ενισχύσεων, μπορεί να τροποποιήσει τις συνθήκες εξέτασης της συμβατότητας των κρατικών ενισχύσεων που περιλαμβάνει το προβλεπόμενο από τις γαλλικές αρχές μέτρο, σε σχέση με τους όρους εξέτασης που επικρατούσαν κατά την ανάλυση που έκανε η Επιτροπή του μηχανισμού μειώσεων των ειδικών φόρων κατανάλωσης στο πετρέλαιο ντίζελ, ο οποίος τέθηκε σε εφαρμογή από τη Γαλλία κατά την περίοδο 2000-2002.

Εξάλλου, συνεχίζονται οι συζητήσεις στο Συμβούλιο σχετικά με τη φορολόγηση ενεργειακών προϊόντων. Το σχέδιο συμβιβασμού της Προεδρίας (Έγγρ. 15354/1/02 - Fisc 311 Διορθ. 1 της 13ης Φεβρουαρίου 2003) προβλέπει τη δυνατότητα να παρατείνει η Γαλλία, μέχρι την 1η Ιανουαρίου 2005, τη διαφοροποίηση σε επίπεδο φορολόγησης στο πετρέλαιο ντίζελ που χρησιμοποιούν τα οχήματα επαγγελματικής χρήσεως. Εντούτοις, το Συμβούλιο δεν έχει ακόμη εγκρίνει την εν λόγω οδηγία.

3. ΣΥΜΠΕΡΑΣΜΑ

Η Επιτροπή δεν μπορεί να προτείνει στο Συμβούλιο απόφαση που να εξουσιοδοτεί τη Γαλλία να εφαρμόσει διαφοροποιημένο ειδικό φόρο κατανάλωσης στο πετρέλαιο ντίζελ που χρησιμοποιούν τα οχήματα επαγγελματικής χρήσεως. Η Επιτροπή καλεί το Συμβούλιο να εξετάσει τη συνέχεια που πρέπει να δοθεί στην αίτηση της Γαλλίας, σύμφωνα με το άρθρο 8 παράγραφος 4, τρίτο εδάφιο, της οδηγίας 92/81/ΕΟΚ.

Τέλος, δυνάμει του κανονισμού (ΕΚ) αριθ. 659/1999 του Συμβουλίου της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 93 (νυν 88) της συνθήκης ΕΚ [6], η Επιτροπή υπενθυμίζει ότι κάθε κράτος μέλος πρέπει να κοινοποιεί σε εύθετο χρόνο στην Επιτροπή κάθε σχέδιο χορήγησης νέας ενίσχυσης. Επιπλέον, κάθε ενίσχυση που κοινοποιείται, εκτελείται μόνον αφού η Επιτροπή έχει λάβει, ή θεωρείται ότι έχει λάβει, σχετικά απόφαση για την έγκρισή της.